《杞梁妻》
明代·黎景义

壮士当袭莒，不与五乘宾。同国非所知，愤然丧厥身。

征夫已向疆场没，少妇闻声肠断绝。驰驱远道负遗骸，知礼辞君郊吊来。

激烈精诚贯昊帝，一声号动都城颓。无父无夫复无子，妇人所欠惟一死。

艳骨葬于鱼腹中，黄泉婉娈从夫子。世间男儿髯似戟，忍辱偷生视戴履。

何如窈窕一红颜，命若鸿毛赴淄水。

作者简介：黎景义（一六〇三—一六六二？），一名内美，字克和。顺德人。明思宗崇祯间诸生。黎遂球、陈邦彦、梁朝钟、陈子壮、张家玉等皆为其友。明清鼎革，奉母隐居桃山不出。著有《二丸居集》八卷。清陈伯陶编《胜朝粤东遗民录》有传。